ત્રિપરીમાણીય એનિમેશનની સગવડ આપતી, નાનકડા એનિમેટેડ મૂવીઝ બનાવવાની સગવડ આપતી સરસ વેબસાઈટ એટલે મૂવીઝૂ. પાત્રોને દોરવાની જરૂરત નથી, તેમને ફક્ત કમાન્ડ આપવાથી જરૂરી ભાવ આપોઆપ દેખાય છે, જેમ કે, ગિવ મી એન્ગર થી પાત્ર ગુસ્સામાં ચિત્રિત થાય છે. અનેક વિવિધતાભર્યા વિકલ્પો અને પ્રોપ્સ સાથે અહીં મનગમતાં ફોટો અને વિડીયો પણ એનિમેશનમાં ઉપયોગ કરી શકાય છે. સરસ વિઝ્યુઅલ અને મૌસમી અસરો સાથે કેમેરાની જગ્યા નક્કી કરી એનિમેશનમાં ઉમેરી શકાય છે. દ્રશ્યોમાં ઉમેરી શકાય તેવી લાઈટ્સની સુવિધા અને ટાઈમલાઈન પર પૂરતું નિયમન આ વિડીયો એનિમેશન બનાવતી અનોખી એપ્લિકેશનની ખાસીયત છે. સાથે વેબસાઈટ પર જ આખું ટ્યુટોરીયલ ઉપલબ્ધ છે જેની મદદથી એનિમેશન બનાવવાની પધ્ધતિ જાણી શકાય છે. ટૂંકમાં એક નવીન ઉપયોગ દર્શાવતી ખૂબ સરસ અને મનમોહક વેબસાઈટ. જો કે આ સોફ્ટવેરની ડાઊનલોડ સાઈઝ ૫૪૪ મેગાબાઈટ્સ છે, વળી કોમ્પ્યુટરમાં તેને ઈન્સ્ટોલ કરતા પહેલાં વિશેષ ગ્રાફિક કાર્ડ, ૨.૪ ગીગાહર્ટ્ઝ પ્રોસેસર અને ૨.૩ જીબી ખાલી જગ્યા હાર્ડ ડ્રાઈવ પર હોવી જરૂરી છે. આમ મહદંશે એ સોફ્ટવેર આખું ડાઊનલોડ કરી વાપરી શકવામાં ઘણાં અવરોધો છે. છતાંય અંતિમ પરિણામ ખૂબ જ સરસ અને ઉપયોગી દેખાય છે જે સોફ્ટવેરની ખાસીયત બતાવે છે.